Gegewe die powere resultate lyk dit eerstens merkwaardig dat die Afrikaanssprekende studente die toets in ’n hoë mate verstaan het en probeer het om dit te beantwoord. Die oorgrote meerderheid het nog nooit tevore Nederlands te lese gekry nie. Die ooreenkomste tussen die twee tale is groot genoeg dat so ’n toets nie totaal en al onmoontlik is nie.
’n Bykomende faktor wat die toetsresultate kon beïnvloed het, is die feit dat die konteks waarbinne die woorde in hierdie toets opgetree het, besonder skraal is. Dit is moontlik dat ’n ryker invoer tot ander resultate sou kon lei.
Hier bo is in ’n groot mate gespekuleer oor die moontlike redes vir die swak resultate wat die studente in die toets behaal het. ’n Opvolgstudie, wat reseptiewe woordeskatkennis binne ’n baie ryk konteks toets, is nodig om wat nou spekulasie is, duideliker vas te stel.